Nicușor Dan, primarul general al Capitalei, pare să-și găsească timp și pentru matematică, în plină campanie electorală pentru Primăria Generală.
Nicușor Dan, primarul general al Capitalei, a luat o pauză de la bătălia pentru Primăria Generală și s-a întors la matematică. Astfel, într-o postare pe contul Facebook, Nicușor Dan a anunțat, marți, că a asistat la o conferință științifică susținută de un celebru matematician vietnamez, laureat cu medalia Fields, echivalentul premiului Nobel în matematică, care predă la ora actuală în Chicago, SUA.
„Am asistat astăzi la Institutul de Matematică al Academiei Române, la conferința științifică ‘On generalized Hitchin fibrations’, susținută de Ngo Bao Chau, matematician vietnamez, distins cu medalia Fields în anul 2010, profesor la Universitatea din Chicago”, se arată în postarea lui Nicușor Dan.
Primarul general a mai scris că este bucuros să-l revadă pe Ngo Bao Chau, cu care a fost coleg la studii în Franța și că a petrecut timp cu studenți, doctoranzi, academicieni și membri Institutului de Matematică, care au asistat la conferință.
„M-am bucurat să-l revăd pe bunul meu prieten Ngo Bao, cu care am fost coleg la Ecole Normale Superieure și la masteratul de la Universitatea Paris 11 și mi-a făcut plăcere să petrec puțin timp în compania studenților, doctoranzilor, dar și a membrilor Academiei Române și a cercetătorilor de la Institutul de Matematică”, a mai scris Nicușor Dan.
Cu această postare, pare că Nicușor Dan vrea să dea și mai multă greutate și semnificație sloganului său „matematică, nu usturoi”, cu referire la preferințele culinare de campanie ale contracandidatului său Cristian Popescu Piedone (parizer și usturoi), deși primarul general a subliniat că nu a vrut să fie o formă de dispreț pentru electoratul mai puțin educat, de altfel sloganul fiind și controversat pentru unii.
Profesorul Chau este un matematician franco-vietnamez care a primit Medalia Fields în 2010 pentru activitatea sa în geometria algebrică, în special pentru „demonstrația sa privind lema fundamentală în teoria formelor automorfe”.
Ngo Bao Chau a primit o bursă din partea guvernului francez în 1990 pentru a studia matematica în Franța și a petrecut doi ani la Universitatea Pierre et Marie Curie din Paris. A studiat apoi la Ecole Normale Superieure din Paris și a obținut un doctorat la Universite de Paris-Sud în 1997. În 2010, a devenit profesor la Universitatea din Chicago.